啟母廟
作者：李廌
朝代：宋

paragraphs: 帝武啟宗周，玄鳥濬哲商。
塗山配神禹，獨不嗣娥姜。
異時天與賢，嗣子繄匪良。
欲肇天與子，是用開厥祥。
鈞臺享羣后，有扈誅叛方。
誰令謳與訟，帝畀有夏昌。
推此方朱均，巍巍真令王。
伯陽指株李，阿衡降空桑。
龍踞生漢祖，龍漦誕褒娼。
石裂何足問，世語多荒唐。
若比望夫山，雖怪猶有光。